Tiltale for overtrædelse af straffelovens § 243, psykisk vold, samt § 263, stk. 2, nr. 1 og § 264 d, stk. 1
Ret: Retten i Sønderborg (1. instans)
Faggruppe: Straffesag — Almindelig domsmandssag
Sagsemner: Liv og legeme;
Personlig frihed, fred og ære;

/

RETTEN I SØNDERBORG

Udskrift af dombogen

D O M

afsagt den 12. april 2022

Rettens nr. K01-2252/2021
Politiets nr. 3300-73235-00011-20

Anklagemyndigheden
mod
Tiltalte
født Dato (1972)

Der har medvirket domsmænd ved behandlingen af denne sag.

Anklageskrift er modtaget den 14. april 2021.

Tiltalte

er tiltalt for overtrædelse af:

1

straffelovens § 243 - psykisk vold -

ved i perioden fra den 1. april 2019 til den 19. maj 2020 på flere adresser,
herunder Adresse i Aabenraa, som tilhørende eller nært knyttet til Forurettede
1, Forurettede 2 og Forurettede 3's husstand, gentagende gange over en
længere periode, at have udsat Forurettede 1, Forurettede 2 og Forurettede 3
for groft nedværdigende, forulempende eller krænkende adfærd, idet han som
henholdsvis ægtefælle, far og stedfar, fratog dem deres selvbestemmelsesret
over hvilke sociale relationer, de måtte indgå i, her-under ved at isolere dem
fra deres nærmeste familie, idet han forbød kontakt mellem dem og
Forurettede 1's søstre og øvrige familie, samt manipulerede dem og
beskadigede deres selvfølelse, således at den udviste adfærd af Forurettede 1,
Forurettede 2 og Forurettede 3 oplevedes som selvforskyldt, herunder ved
utallige gange at have råbt og skreget af dem, at have kaldt dem ”dumme” ,
”uintelligente” , ”respektløse” eller lignende, at have sagt til dem, at ”I kan
ikke finde ud af noget” og ”I vil ikke blive til noget, for I kan ikke noget uden
mig” eller lignende, og at have sagt til Forurettede 2, der er diagnosticeret
med ADHD, autisme og mental retardering, at ”du må da være dum, siden du
går på Skole” eller lignende, ligesom han ignorerede og nægtede Forurettede
2 omsorg, hvilket alt var egnet til utilbørligt at styre Forurettede 1,
Forurettede 2 og Forurettede 3.

Std 75284



/

side 2

2
(påtaleopgivet)

3

straffelovens § 263, stk. 2, nr. 1,

ved på et ikke nærmere angivet tidspunkt i perioden mellem den 1. april 2020
og den 31. maj 2020 på Adresse i Aabenraa uberettiget at have gjort sig
bekendt med indholdet af en meddelelse sendt fra Forurettede 3 til hendes
søster Person 1, idet tiltalte loggede ind på Forurettede 3's iPad og læste
meddelesen samt tog et skærmfoto af denne.

4.

straffelovens § 264 d, stk. 1,

ved på samme tid og sted som det i forhold 3 beskrevne, uberettiget at have
videregivet den i forhold 3 nævnte meddelelse vedrørende en andens private
forhold, idet tiltalte fremsendte skærmfotoet af meddelelsen til Vidne 1.

Påstande

Anklagemyndigheden har nedlagt påstand om, at tiltalte idømmes en
ubetinget straf af fængsel i 8-10 måneder.

Tiltalte har nægtet sig skyldig.

Sagens oplysninger

Der er under sagen afgivet forklaring af tiltalte samt vidnerne Forurettede 1,
Forurettede 3, Vidne 1, Vidne 2 og Vidne 3.

Forklaringerne er lydoptaget og gengives ikke i denne dom, jf. retsplejelovens
§ 712, jf. § 711.

Endvidere er der fremlagt og/eller dokumenteret anmeldelsesdata, herunder
politianmeldelse fra Aabenraa Kommune.

Herudover Kriminalforsorgen til brug ved sanktionsfastsættelsen foretaget en
undersøgelse - og den 16. november 2020 afgivet en erklæring - i medfør af
retsplejelovens § 808, og hvori det konkluderende udtales, at tiltalte ikke er
egnet til at modtage en hel eller delvis betinget dom med vilkår om tilsyn,
henholdsvis udførelse af samfundstjeneste.



/

side 3

Tiltalte ses ikke tidligere straffet af betydning for sagen.

Rettens begrundelse og afgørelse

Ad forhold 1:

Efter bevisførelsen, herunder navnlig de afgivne vidneforklaringer, må det
lægges til grund, at tiltalte i en længere årrække, herunder i den angivne
gerningsperiode fra den 1. april 2019 til den 19. maj 2020, var gift med vidnet
Forurettede 1 og boede sammen med hende og steddatteren, vidnet
Forurettede 3, samt fællesbarnet Forurettede 2. Endvidere må det lægges til
grund, at tiltalte i samme tidsrum jævnligt - og op til et par gange om ugen
samt på flere adresser/lokaliteter, herunder i hjemmet på Adresse i Aabenraa -
har optrådt meget agressivt samt råbt og skreget af såvel sin kone som de 2
børn og blandt andet jævnligt kaldt dem "dumme", "uintelligente",
"respektløse" og lignende samt sagde, at "I kan ikke finde ud af noget", og "I
vil ikke blive til noget, for I kan ikke noget uden mig" eller lignende, alt
således som anført i anklageskriftet. Ligeledes må det lægges til grund, at
tiltaltes råben og skrigen samt de citerede udtalelser og tilråb som regel kom
helt umotiveret og skabte en sådan frygt og usikkerhed hos de 3 nævnte
personer, at de ikke turde sige ham imod, men helt indrettede deres tilværelse
efter ham samt hvordan de kunne undgå hans vrede og agressioner, alt
hvorved de mistede deres selvfølelse og efterhånden oplevede det hele som
noget, de selv var skyld i. Yderligere må det lægges til grund, at tiltalte
forbød de 3 personer at have kontakt med hustruens familie, og i hvilken
forbindelse tiltalte blandt andet rettede henvendelse til hustruens søster, Vidne
3, og i strid med sandheden sagde, at hun -hustruen - ikke ville have noget
med hende at gøre. Denne fratagelse af selvbestemmelsesretten over, hvilke
sociale relationer, de 3 personer måtte have, påvirkede også de 2 børn i en
sådan grad, at navnlig den ældste at dem, vidnet Forurettede 3, ikke turde
besøge sine mostre og øvrige familie og kun i skjul kontaktede dem via
sociale medier. Herudover må det lægges til grund, at tiltaltes råben og
skrigen samt agressive adfærd også fandt sted over for hans og hustruens
fællesbarn, Forurettede 2 - der var diagnostiseret med ADHD, autisme og
mental retardering - uagtet drengen grundet sine lidelser var meget påvirket af
støj og havde behov for ro, tryghed og omsorg. Endelig må det lægges til
grund, at tiltalte i den forbindelse sagde til drengen, at "du må da være dum,
siden du går på Skole" eller lignende, ligesom han i flere tilfælde ignorerede
ham.

Under de beskrevne omstændigheder, hvor tiltalte med ved sin råben og
skrigen samt hele ageren og de herunder fremsatte udtalelser har udsat sin
hustru samt de 2 børn for en groft nedværdigende, forulempende eller
krænkende adfærd, der har været egnet til at styre og fratage dem deres
selvværd, findes det med den for strafferetlig domfældelse fornødne
sikkerhed bevist, at tiltalte - i det angivne omfang - har gjort sig skyldig i den
rejste tiltale for overtrædelse af straffelovens § 243.



/

side 4

Ad forhold 3-4:

Efter bevisførelsen, herunder navnlig den af Vidne 1 afgivne forklaring om
indholdet og fremsendelsen af det i forhold 3 beskrevne skærmfoto, findes det
bevist, at tiltalte har handlet og forset sig,
således som beskrevet i anklageskriftet, dog med den ændring i
gerningsbeskrivelsen, at tiltaltes videregivelse af skærmfotoet sandsynligvis
grundet en fejltagelse blev sendt til vidnets ægtefælle, men ifølge hans
oplysninger under den efterfølgende telefonsamtale med vidnet i den hensigt,
at den skulle videregives til vidnet, og/eller at hun skulle gøres bekendt med
det.

Den tiltalte herved forskyldte straf findes efter straffelovens § 243 samt §
263, stk. 2, nr. 1, og § 264 d, stk. 1, passende - og navnlig henset til
lovovertrædelsernes karakter, grovhed og omfang samt det oplyste om de
følger eller gener den psykiske vold har haft og stadig har for de 3 personer -
at burde bestemmes til fængsel i 6 måneder.

Efter det foreliggende, og allerede henset til konklusionen i
Kriminalforsorgens ovennævnte erklæring, findes der ikke grundlag for at
gøre straffen hverken helt eller delvist betinget.

Thi kendes for ret:

Tiltalte straffes med fængsel i 6 måneder.

Tiltalte betale sagens omkostninger.

Dommer



/